Huigelary word blootgelê!
8, 9. Watter positiewe dade moet met opregte berou gepaard gaan?
8 Jehovah wil nie hê dat sy volk net moet vas oor hulle sondes nie; hy wil hê dat hulle berou moet toon. Dan sal hulle sy guns verkry (Esegiël 18:23, 32). Hy verduidelik dat vaste met ’n regstelling van vorige sondes gepaard moet gaan om iets te beteken. Kyk na die indringende vrae wat Jehovah stel: “Is dít nie die vas wat ek verkies nie? Om die boeie van goddeloosheid los te maak, om die stroppe van die juk af te haal en om die verbryseldes vry weg te stuur en dat julle elke juk in twee moet breek?”—Jesaja 58:6.
9 Boeie en jukke is gepaste simbole van wrede slawerny. In stede van te vas en hulle medegelowiges terselfdertyd te onderdruk, moet die volk eintlik gehoorsaam wees aan die gebod: “Jy moet jou naaste liefhê soos jouself” (Levitikus 19:18). Hulle moet almal bevry wat hulle onderdruk en onverdiend tot slawe gemaak het.* Vertonerige godsdiensdade, soos om te vas, is geen plaasvervanger vir ware godvrugtige toegewydheid en dade van broederliefde nie. ’n Tydgenoot van Jesaja, die profeet Miga, skryf: “Wat anders vra Jehovah van jou terug as om geregtigheid te beoefen en goedhartigheid lief te hê en beskeie te wandel met jou God?”—Miga 6:8.
Jehovah het die voorsiening gemaak dat diegene in sy volk wat in skuld verval het, hulle in slawerny kan verkoop—dat hulle in werklikheid loonarbeiders word—om hulle skuld af te betaal (Levitikus 25:39-43). Maar die Wet het vereis dat slawe goed behandel word. Dié wat wreed behandel is, moes vrygelaat word.—Eksodus 21:2, 3, 26, 27; Deuteronomium 15:12-15.